NJENGOBA isisongwa inyanga yabesifazane kwabaningi kusaduma upotiyane uma kukhulunywa ngayo, ngenxa yokungaqondi ukuthi isho ukuthini.
Yize bekhona abathe bake balugubhe uSuku Lwabesifazane oluba ngo-Agasti 9, kodwa okuqaphelekile ukuthi abaqondi ukuthi yinyanga yabo le, nokuthi isho ukuthini kubona njengomama. Abanye abazi nokuthi kukhulunywa ngani uma ubabuza ngayo.
UNkk Senzeni Nene (60) uthe uke ezwe ngezingane zakhe ngoSuku Lomama, ngoba kuyenzeka kwesinye isikhathi zimthengele isipho ngalo. “Angazi noma seludlulile noma luseza yini lolo suku, ngoba angazi ukuthi lukuyiphi inyanga.”
Omunye okuvelile ukuthi akazi lutho ngeNyanga Yabesifazane, kodwa wazishaya umuntu oyaziyo nguNkk Zanele Khwela (49) wakule ndawo. Ngesikhathi ebuzwa ngeNyanga Yabesifazane ukuthi iyiphi nokuthi isho ukuthini kuyena, uvele wafa yinsini, wenza sengathi kukhulunywa ngento ayaziyo futhi ayijwayele. Ngesikhathi ebona ukuthi kulindwe impendulo kuyena, ubuze komunye wesifazane osemncane abehamba naye. NoSuku Lomama uluzwe ngaye lo wesifazane abehamba naye, wase ezishaya umuntu obevele elwazi, kodwa obesekhohliwe ukuthi lunini. “Ngiyalujabulela uSuku Lomama ngoba izingane zami zingiphatha kahle ngalo. Zijwayele ukungithengela izipho zingigeze, ziphinde zingithengele nezimpahla ezintsha zokulala. Kulo nyaka angilugubhanga. Ngicabanga ukuthi zikwenza lokhu uma kuqondane nokuthi lufike zinemali yokungithengela izipho. Angikhohlwa ukuthi kunalolu suku,” kusho uNkk Khwela ehleka.